Man aangeval ná stryery oor parkering | Maroela Media
Die beseerde man (links) is Dinsdag in 'n ernstige toestand na 'n hospitaal geneem (Foto: Rusa)
'n Man is Dinsdag in 'n ernstige toestand na 'n hospitaal geneem nadat hy deur twee mans aangerand is weens 'n geskil oor parkering wat verlede week plaasgevind het. Dit kom nadat die beseerde man glo Vrydag sy aanvaller se bejaarde pa bygekom het oor 'n parkeerplek voor 'n groentestalletjie in Verulam, KwaZulu-Natal.
Prem Balram, woordvoerder van die Reaksie-eenheid Suid-Afrika (Rusa), sê lede van die eenheid is Dinsdag omstreeks 09:10 na Wickstraat in Verulam ontbied. Met die lede se aankoms op die toneel het hulle die slagoffer aangetref met 'n bebloede gesig en kop.
Lede van die Rusa-eenheid is Dinsdag omstreeks 09:10 na Wickstraat in Verulam ontbied (Foto: Rusa)
Volgens Balram het die bebloede man aan lede van Rusa verduidelik dat twee mans in 'n Tata-vragmotor hom met 'n koper vuisyster oorval en aangerand het. Hulle het hom glo ook met 'n stok geslaan.
Die bestuurder van die Tata-vragmotor, wat ook een van die vermeende aanranders was, het op die toneel erken dat hy en sy vriend dié man uit wraak "wou terugkry". Hulle beweer die slagoffer het Vrydag die bestuurder van die Tata se pa (68) by 'n vrugte-en-groentestalletjie op die dorp aangerand oor parkering. Die bestuurder van die Tata het verduidelik dat sy pa ernstig beseer is en dat hulle 'n saak by die polisie teen die slagoffer aanhangig gemaak het. "Die aanvallers het toe vandag (Dinsdag) besluit om te gaan soek na die persoon wat sy pa aangerand het, waarop hulle die slagoffer in Wickstraat opgespoor en aangerand het," het Balram gesê.
Die twee beweerde aanvallers is aan die polisie in Verulam oorhandig en die beseerde man is per ambulans na 'n hospitaal geneem vir verdere mediese behandeling.
Ek hoop hulle kom gou los. Dil wil voorkom die wet net vir sommiges geld. Wie rand 'n 68-jarige aan? Dit moet stop.
Om terug aan te rand is nie die oplossing nie. Nou is almal in die moeilikheid en dit omdat mense so aggressief is deesdae. Alles moet reggeslaan, afgebrand. stukkend gekap, doodgeskiet ens word, dis mos nou die antwoord. Sies vir almal van julle
As jy wil uitdeel moet jy kan vat ook.
Ek wonder net, hoe het die aanranders geweet presies waar om die man te kry, en dat dit wel die "regte" persoon was wat hulle aangerand het.? Mens behoort in elk geval nie eens oor 'n stupid parkering te baklei nie. Loop soek net 'n ander een.